**VADLĪNIJAS**

**Par energoresursu cenu ārkārtēja pieauguma samazinājuma atbalsta pasākumu realizāciju pašvaldībās**

[**Ievads** 2](#_Toc115449101)

[**1.** **Apkure ar koksnes granulām un koksnes briketēm** 5](#_Toc115449102)

[**2.** **Apkure ar malku** 6](#_Toc115449103)

[**2.1.** **Bez maksājumu apliecinoša dokumenta** 6](#_Toc115449104)

[**2.2.** **Ar maksājumu apliecinošu dokumentu** 7](#_Toc115449105)

[**3.** **Apkure ar elektroenerģiju** 8](#_Toc115449106)

[**4.** **Atbalsta mājsaimniecībai piešķiršana** 9](#_Toc115449107)

[**5.** **Atteikums piešķirt atbalstu mājsaimniecībai** 10](#_Toc115449108)

[**6.** **Pašvaldības lēmuma apstrīdēšana un pārsūdzēšana** 10](#_Toc115449109)

# **Ievads**

***Energoresursu cenu ārkārtēja pieauguma samazinājuma pasākumu likumā[[1]](#footnote-1)*** noteikti **vairāki atbalsta instrumenti energoresursu cenu pieauguma kompensēšanai mājsaimniecībām, kas apkurē izmanto elektroenerģiju, koksnes briketes, koksnes granulas un malku.**

**Kas var saņemt atbalstu?**

No ***2022.gada 1.oktobra*** pašvaldības, kuru administratīvajā teritorijā atrodas mājoklis, sāk pieņemt ***iesniegumus*** (ne biežāk kā reizi mēnesī) atbalsta saņemšanai mājsaimniecībām ***no mājokļu īpašniekiem, kopīpašniekiem, īrniekiem, tiesiskajiem valdītājiem, tai skaitā, pilnvarotām personām*** (piemēram, apsaimniekotājs vai biedrībaspriekšsēdētājs*)* **pa pastu**, **elektroniski**, izmantojot elektronisko pastu, e-adresi, pašvaldību e-pakalpojumu portālu [www.epakalpojumi.lv](http://www.epakalpojumi.lv) vai klātienē, izmantojot sociālās palīdzības un sociālo pakalpojumu administrēšanas lietojumprogrammu SOPA, kā arī **citos** likumdošanā noteiktajos **veidos[[2]](#footnote-2)**. Pašvaldības darbinieki klātienē izskata iesniegumus par tiem mājokļiem, kas reģistrēti minētajā pašvaldībā.

Lai reģistrētu iesniegumu, tiks prasīts norādīt iesniedzēja:

* vārdu, uzvārdu,
* personas kodu,
* kontaktinformāciju,
* kredītiestādes vai pasta norēķinu sistēmas konta numuru, kurā ieskaitāms atbalsts mājsaimniecībai.

* ***Izņēmums gadījumā****:* ja nav citas iespējas atbalstu mājsaimniecībai saņemt bankas kontā, tad tehniskas iespējas skaidras naudas izmaksām tiek nodrošinātas sākot ar 2022.gada 1.novembri,

**!!! Iesniedzējs** varēs norādīt ***citai personai piederošu bankas kontu*** un arī šīs personas vārdu, uzvārdu, personas kodu.

Ja mājoklis pieder fiziskai personai, kur paralēli ir **reģistrēta adrese** **juridiskai personai**, atbalsts tiek piemērots, ja minētajā adresē ***mājsaimniecības lietotājs*** pērk un **izlieto enerģiju savas mājsaimniecības** **vajadzībām**.[[3]](#footnote-3)

Atbalsts ***tiek*** piemērots, ja mājoklis pieder juridiskai personai, bet ir ***noslēgts īres līgums ar fizisku personu.***

**Iesniegumam tiek pievienoti šādi dokumenti:**

1) mājokļa īpašuma vai lietošanas tiesības apliecinošu dokumentu, ***ja attiecīgā informācija nav pašvaldības rīcībā;***

2) maksājumu apliecinošus dokumentus par koksnes granulu, koksnes brikešu vai malkas iegādi vienam mājoklim, ja apkurei izmanto koksnes granulas, koksnes briketes vai malku;

3) rēķinu par elektroenerģiju konkrētajam mājoklim, ja apkurei izmanto elektroenerģiju.

Gadījumā, ja mājokli IT rīkā izvēlas no personas **īpašumu saraksta**, tad iesnieguma izdrukā būs teksts:

esmu īpašnieks vai nekustamā īpašuma nodokļa maksātājs *(statusu* *apliecinošā informācija ir pašvaldības datu bāzē un nekādi papildu dokumenti nav nepieciešami).*

**Personai iespējams pieprasīt atbalstu par vienu vai vairākiem mājokļiem.**

Mājokļa īpašuma vai lietošanas tiesības apliecina:

-zemesgrāmatā nostiprinātas īpašumtiesības

-īres līgums

- mantojuma apliecība

-Valsts zemes dienesta izsniegta izziņa par dzīvokļa īpašuma tiesībām

-nekustamā īpašuma nodokļa maksātāja rēķins

-elektroenerģijas rēķins vai līgums

-pilnvara

-cits (rēķins par komunāliem pakalpojumiem).

**Izņēmuma gadījumā**: mājokļa īpašuma vai lietošanas tiesības var apliecināt arī **turētājs jeb faktiskais valdītājs[[4]](#footnote-4)**.

**Maksājumu apliecinošs dokuments ietver sekojošu informāciju: *darījuma datums, nopirktās malkas, koksnes granulu vai koksnes brikešu apjoms, summa*.**

**Kādos gadījumos nevar saņemt atbalstu ?**

Atbalstu mājsaimniecībai **NEVAR** saņemt:

* Ja ir pirktas **koksnes** granulas vai **koksnes** briketes un *nav pieejams* *čeks vai cits maksājumu apliecinošs dokuments (bankas maksājuma uzdevums, stingrās uzskaites kvītis).*
* Ja malkas, granulu vai brikešu maksājumu apliecinošā dokumentā *neparādās nopirktā kurināmā apjoms, datums, summa.*
* Ja persona nevar uzrādīt ***nekādu*** *mājokļa lietošanas tiesības* *apliecinošu dokumentu un persona nav arī nekustamā īpašuma nodokļa maksātājs par šo mājokli, nav elektroenerģijas līguma slēdzējs/ rēķina maksātājs.*
* Ja minētajā adresē Zemesgrāmatā ir ieraksts, kas apliecina tikai *īpašuma tiesības uz zemi*, un nav nedz saskaņota būvprojekta dzīvojamai ēkai, uz kā pamata izsniedz būvatļauju, nedz citu dokumentu, kas apliecina, ka tas ir mājoklis.
* Ja apkures izdevumu apmaksu veikusi ***juridiska persona***, komersants, izņemot, ja vairāku dzīvokļu māju apsaimnieko dzīvokļu īpašnieku biedrība, vai apsaimniekotājs.
* Ja par konkrēto mājokli atbalstu saņēmusi ***cita persona***.

Atbalsts ***tiek*** piemērots, ja mājoklis pieder fiziskai personai, kur vienlaikus ir reģistrēta arī juridiskā adrese un mājsaimniecības lietotājs pērk un izlieto enerģiju savas mājsaimniecības vajadzībām.

Atbalsts ***tiek*** piemērots, ja mājoklis pieder juridiskai personai, bet  ***ir noslēgts īres līgums ar fizisku personu*** un ***mājsaimniecības lietotājs ir galalietotājs***

Ja mājsaimniecība izmanto kombinēto apkuri, tad par katru apkures veidu ir jāveido atsevišķs iesniegums. Par katru apkures veidu tos iesniedzot ne biežāk kā vienu reizi mēnesī.

**!!!** Programma kontrolēs, lai uz ***vienu mājokli*** vienā mēnesī, ***vienam atbalsta veidam*** neiesniedz vairāk par vienu iesniegumu.

**Pieteikumu pieņemšana atbalsta saņemšanai.**

Pašvaldību e-pakalpojumu portālā [www.pakalpojumi.lv](http://www.pakalpojumi.lv) elektroniski iesniegtos iesniegumus IT sistēma novirzīs tai pašvaldībai, kurā atrodas mājoklis un lēmumu par atbalsta mājsaimniecībai piešķiršanu vai atteikumu to piešķirt pieņems attiecīgās pašvaldības amatpersonas. Savukārt, valsts izmaksās šīs kompensācijas izmaksu pašvaldībai.

***Pašvaldības darbinieki sākot ar 2022.gada 1.oktobri klātienē izskatīs iesniegumus par atbalsta piešķiršanu tiem mājokļiem, kuri atrodas minētās pašvaldības administratīvajā teritorijā***. Pašvaldības darbinieki vai tās izveidotās iestādes darbinieki konsultēs iedzīvotājus par atbalsta mājsaimniecībai saņemšanas nosacījumiem un nepieciešamo dokumentu iesniegšanu, sniegs atbalstu to iesniegšanā, kā arī nodrošinās iesnieguma un tam pievienoto dokumentu reģistrēšanu, izmantojot pašvaldību administrēšanas lietojumprogrammu SOPA. Pašvaldības speciālists personas iesniegtos datus ievadīs SOPA un izdrukās IT sistēmā sagatavoto iesniegumu. Klients ierakstīs datumu un parakstīsies.

Pašvaldības iestāde apstrādās arī ***brīvā formā*** iesniegtos iesniegumus (ietverot likumā noteikto informāciju un dokumentus) un koordinēs visas nepieciešamās informācijas iegūšanu un iesnieguma apstrādi administrēšanas lietojumprogrammā SOPA līdz lēmuma pieņemšanai.

Ja persona ilgstošas slimības vai citu iemeslu dēļ nevar izmantot likumā minētos iesnieguma un atbalsta saņemšanai nepieciešamo dokumentu iesniegšanas veidus, iesniegumu var iesniegt un atbalstu saņemt ar ***pilnvarotās personas*** starpniecību (pilnvaras paraugs pielikumā). Pašvaldības amatpersona apliecina pilnvaras devēja gribu un paraksta autentiskumu.

**Atbalsta saņemšana vairāku dzīvokļu mājā**

Vairāku dzīvokļu mājas gadījumā pieteikumu atbalstam varēs iesniegt ***viens pārstāvis*** ***par visām mājsaimniecībām*** (dzīvokļiem), šādā gadījumā maksimālo atbalstam attiecināmo apjomu aprēķina, dzīvokļu skaitu reizinot ar brikešu/granulu vai malkas atbalsta apjoma maksimumu, savukārt elektroenerģijas atbalsta gadījumā – ***līgumslēdzējs vai atbalsta saņemšanai deleģētā persona***, kuras rīcībā ir elektroenerģijas rēķins un mājokļa lietošanas tiesības apliecinošs dokuments. Pārstāvis vai deleģētā persona iesniedz visu dzīvokļu īpašnieku ***pilnvarojumus*** pārstāvēt viņu intereses atbalsta saņemšanai.

Šo iesnieguma veidu izmanto gadījumos, ja uz vairākiem dzīvokļiem ir ***kopīga apkures sistēma***, piemēram, viens granulu katls uz 4 dzīvokļiem.

Ja vairāku dzīvokļu māju apsaimnieko ***dzīvokļu īpašnieku biedrība***, atbalstu var pieprasīt, piemēram, valdes priekšsēdētājs vai cita pilnvarota persona atbilstoši statūtiem. Šajā gadījumā maksājumu būs veikusi juridiska persona, kas ***izņēmuma gadījumā*** var kvalificēties atbalsta saņemšanai kā juridiska persona.

Ja apkure vairāku dzīvokļu mājā tiek nodrošināta ar kopīgu malkas apkures katlu, bet nav iespējams iesniegt maksājumu apliecinošu dokumentu par malkas iegādi, tad atbalstu malkas izdevumiem *(60 euro) var pieprasīt katrā mājsaimniecībā atsevišķi.*

# **Apkure ar koksnes granulām un koksnes briketēm**

Iesniegumā ir ietverts pašapliecinājums par koksnes granulu vai koksnes brikešu apkures sistēmas izmantošanu mājoklī.

***Iesniegumu*** par atbalstu mājsaimniecībai ***iesniedz*** laikposmā no 2022. gada 1. oktobra līdz 2023. gada 30. aprīlim.

Atbalsta periods noteikts no 2022. gada 1. maija līdz 2023. gada 30. aprīlim – lai saņemtu atbalstu, čeka vai cita maksājumu apliecinoša dokumenta datumam ir jābūt šajā periodā.

**Koksnes briketēm un koksnes granulām** cenu slieksnis noteikts 300 *euro* par tonnu bez pievienotās vērtības nodokļa (aptuveni 65 *euro*/MWh).

Izmaksu pieaugums tiks kompensēts 50% apmērā (t.i., ja izmaksas pārsniedz 300 *euro*/tonnā bez pievienotās vērtības nodokļa), bet ne vairāk kā 100 *euro*/tonnā (bez pievienotās vērtības nodokļa) apmērā.

Piemēri:

1. Ja granulas izmaksās 450 *euro* par tonnu, neiekļaujot 12% PVN, tad valsts kompensēs 50% apmērā, proti, 75 *euro* par katru iegādāto tonnu ,atbalsta summai pieskaitot 12% PVN.

(450 - 300) : 2 = 75 *euro* +12% PVN

1. Ja granulas maksās 600 *euro* par 1 tonnu, neiekļaujot 12% PVN, tad valsts kompensēs maksimālo apmēru : 100 *euro* par katru tonnu, atbalsta summai pieskaitot 12% PVN.

(500 - 300) : 2 = 100 *euro* +12% PVN

Maksimālais atbalsta apjoms, par kuru varēs saņemt atbalstu, vienai mājsaimniecībai būs **10 tonnas**.

Iesniegumā ietverts pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

# **Apkure ar malku**

Iesniegumā ir ietverts pašapliecinājums par malkas apkures sistēmas izmantošanu mājoklī.

## **Bez maksājumu apliecinoša dokumenta**

***Iesniegumu*** par atbalstu mājsaimniecībai ar malkas apkuri bez maksājuma apliecinoša dokumenta ***iesniedz*** laikposmā no 2022. gada 1. oktobra līdz 2022. gada 30. novembrim.

Iesniegumā jāietver pašapliecinājums par malkas iegādi.

**Malkai, kas iegādāta līdz 2022.gada 31.augustam un kurai nav maksājumu apliecinoša dokumenta,** valsts kompensēs **vienreizēju** fiksētu atbalstu **60 *euro***apmērāvienam mājoklim.

Iesniegumā jāsniedz pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

## **Ar maksājumu apliecinošu dokumentu**

1. ***Iesniegumu*** par atbalstu mājsaimniecībai ***iesniedz*** laikposmā no 2022. gada 1. oktobra līdz 2023. gada 30. aprīlim.

Atbalsta periods noteikts no 2022. gada 1. maija līdz 2023. gada 30. aprīlim – proti, lai saņemtu atbalstu, čeka vai cita maksājumu apliecinoša dokumenta datumam ir jābūt šajā periodā.

**Malkai**  noteikts cenu līmenis, virs kura sāk sniegt atbalstu - 40 *euro*/ber.m3 bez pievienotās vērtības nodokļa.

Valsts kompensē izmaksu pieaugumu 50% apmērā no cenas virs noteiktā cenu līmeņa (t.i., ja izmaksas pārsniedz 40 *euro*/ber.m3), bet ne vairāk par 15 *euro*/ber.m3 bez pievienotās vērtības nodokļa.

**Maksimālais atbalsta apjoms**, par kuru var saņemt atbalstu, vienai mājsaimniecībai ir 35 ber.m3 jeb 21 sters (ieskaitot pievienotās vērtības nodokli).

**!!!** Elektroniskajos iesniegumos jānorāda tāda mērvienība, kāda norādīta maksājuma dokumentā (*kg / litri / steri / cieškubikmentri / berkubikmetri*). Sistēma jebkādās norādītajās mērvienībās iegādāto malkas daudzumu pārrēķinās ber.m3.

1 sters=1,625 ber.m3 ;

1 cieškubikmentrs=2,5 ber.m3;

1 kg=0,036 ber.m3;

1 litrs=0,0016 ber.m3

**Maksimālais atbalsta apjoms:**

21 sters;

14 cieškubikmetri;

9800 kg,

21875 l

Ja par šo pašu mājokli jau ir saņemts malkas atbalsts mājsaimniecībai 60 *euro* apmērā, atbalsta apmēru mājsaimniecībai atbilstoši maksājumu apliecinošiem dokumentiem aprēķina kā starpību starp aprēķināto atbalsta apmēru un izmaksāto atbalstu 60 *euro* (t.i., tiks izmaksāts atbalsts par summu, kas pārsniedz 60 *euro*).

Piemēri:

1. Ja iegādāta malka 20 ber.m3 par cenu 50 *euro* par 1 ber.m3, neiekļaujot 12% PVN, tad valsts kompensēs 50% apmērā no 10 *euro*  par katru ber.m3, atbalsta summai pieskaitot 12% PVN.

(50 - 40) :2 x 20 = 100 *euro* +12% PVN /par 20 ber.m3

1. Ja iegādāta malka 20 ber.m3 par cenu 80 *euro* par 1 ber.m3, neiekļaujot 12% PVN, tad valsts kompensēs 15 *euro* par katru ber.m3, atbalsta summai pieskaitot 12% PVN.

15 x 20 = 300 *euro* +12% PVN/ par 20 ber.m3

Iesniegumā jāietver pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

# **Apkure ar elektroenerģiju**

Iesniegumā ir ietverts pašapliecinājums par elektroenerģijas apkures sistēmas izmantošanu mājoklī.

***Iesniegumu*** par atbalstu mājsaimniecībai ***iesniedz*** laikposmā no 2022. gada 1. novembra līdz 2023. gada 31. maijam.

Atbalsta periods noteikts no 2022. gada 1. oktobra līdz 2023. gada 30. aprīlim – lai saņemtu atbalstu, rēķina par elektroenerģiju maksājuma datumam ir jābūt periodā no 2022. gada 1. novembra līdz 2023. gada 31. maijam.

Mājsaimniecībām, kuras apkurei izmanto**elektroenerģiju,** atbalsts tiks piešķirts tiem elektroenerģijas lietotājiem, kuru patēriņš ir lielāks par 500 kWh mēnesī, bet ne vairāk kā 2000 kWh, ja elektroenerģija tiek izmantota mājokļa apkurei.

Valsts kompensēs 50% no elektroenerģijas cenas, kas pārsniegs 0,160 *euro*/kWh bez pievienotās vērtības nodokļa, bet ne vairāk kā 0,100 *euro*/MWh bez pievienotās vērtības nodokļa.

Jebkurai mājsaimniecībai pirmās patērētās 500 kWh būs jāapmaksā atbilstoši elektroenerģijas tirgotāja noteiktajai elektroenerģijas cenai, bet tiks kompensēts patēriņš, kas pārsniedz šo slieksni (ieskaitot pievienotās vērtības nodokli).

Piemēri:

1) Ja mājsaimniecības kopējais mēneša elektroenerģijas patēriņš ir 1500 kWh un lietotāja elektroenerģijas cena konkrētajā mēnesī ir 0,250 *euro* /kWh, tad kompensācijas aprēķins ir šāds:

1500 – 500 = 1000 kWh x (0,250 - 0,160) : 2 = 1000 x 0,045 = **45 *euro* + PVN 21%.**

2) Ja mājsaimniecības kopējais mēneša elektroenerģijas patēriņš ir 2000 kWh un lietotāja elektroenerģijas cena konkrētajā mēnesī ir 0,250 *euro* /kWh, tad kompensācijas aprēķins ir šāds:

2000 – 500 = 1500 kWh x (0,250 - 0,160) : 2 = 1500 x 0,045 = **67,50 *euro* +PVN 21%.**

3) Ja mājsaimniecības kopējais mēneša elektroenerģijas patēriņš ir 2500 kWh un lietotāja elektroenerģijas cena konkrētajā mēnesī ir 0,250 *euro* /kWh, tad kompensācijas aprēķins ir šāds:

2500 – 500 = 2000 kWh x (0,250 - 0,160) : 2 = 2000 x 0,045 = **90 *euro* +PVN 21%.**

Iesniegumā jāietver pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

# **Atbalsta mājsaimniecībai piešķiršana**

Pašvaldība, kuras administratīvajā teritorijā atrodas mājoklis, vai tās izveidota iestāde izskata iesniegumu un tam pievienotos dokumentus un pieņem lēmumu par atbalsta mājsaimniecībai piešķiršanu vai atteikumu to piešķirt.

Uzskatāms, ka pašvaldība ir pieņēmusi labvēlīgu lēmumu, ja **30 darbdienu** laikā pēc iesnieguma un tam pievienoto dokumentu saņemšanas iesniedzēja iesniegumā norādītajā kredītiestādes maksājumu kontā ir ieskaitīts atbalsts mājsaimniecībai.[[5]](#footnote-5)

Piešķirto atbalstu mājsaimniecībai pārskaita iesniedzēja iesniegumā norādītajā kredītiestādes maksājumu kontā vai pasta norēķinu sistēmā.

Atbalstu var pārskaitīt uz personas ārvalsts bankas vai kredītiestādes kontu, kurā var ieskaitīt maksājumu *euro*. Šā atbalsta saņēmējs sedz komisijas maksu par pārskaitījumiem ārpus Eiropas Savienības dalībvalsts vai Eiropas Ekonomikas zonas valsts. Pārskaitāmā summa tiek samazināta par bankas vai kredītiestādes ieturēto komisijas maksu arī tad, ja kļūdaini veikts maksājums atkārtoti tiek nosūtīts atbalsta saņēmējam.[[6]](#footnote-6)

Ja personai nav kredītiestādes vai pasta norēķinu sistēmas konta, iespējams iesniegumā norādīt ***citas personas konta numuru***, kurai tā piekrīt ieskait piešķirto atbalstu, norādot saņēmēja vārdu, uzvārdu, konta numuru.

***Ja persona ilgstošas slimības vai citu iemeslu dēļ nevar izmantot likumā minētos iesnieguma un atbalsta saņemšanai nepieciešamo dokumentu iesniegšanas veidus, iesniegumu var iesniegt un atbalstu saņemt ar pilnvarotās personas starpniecību (pilnvaras paraugs pielikumā). Pašvaldības amatpersona apliecina pilnvaras devēja gribu un paraksta autentiskumu.***

Ja nav iespējams atbalstu mājsaimniecībai saņemt bankas kontā, tad tehniskās iespējas skaidras naudas izmaksām tiks nodrošinātas sākot ***ar 2022.gada*** ***1.novembri*.[[7]](#footnote-7)**

# **Atteikums piešķirt atbalstu mājsaimniecībai**

Ja iesnieguma izskatīšanas procesā tiks konstatēta neatbilstība likumā noteiktajiem normatīviem aktiem, iesniegumā norādītā apkures veida neesamība mājoklī, mājokļa lietošanas tiesības apliecinošu dokumentu trūkums vai citi iemesli, persona saņems pašvaldības amatpersonas lēmumu par atteikumu piešķirt atbalstu mājsaimniecībai.

Pašvaldība atbalstu mājsaimniecībai nepiešķir, ja:

1) iesniegumā un tam pievienotajos dokumentos ietvertā informācija neatbilst šā atbalsta saņemšanas nosacījumiem;

2) sniegta apzināti nepatiesa informācija.[[8]](#footnote-8)

**!!!** Personas datu nesniegšanas gadījumā pieteikuma iesniedzējam būs liegta iespēja saņemt, bet pašvaldībai - izmaksāt energoresursu atbalstu mājsaimniecībai[[9]](#footnote-9).

Iesniedzējs tiek informēts, ka pieteikuma iesniegšanas un apstrādes procesā tiks veikta pieteikuma iesniedzēja personas datu apstrāde energoresursu atbalsta pieprasīšanas un piešķiršanas nolūkiem. Personas datu sniegšanas pienākums paredzēts *Energoresursu cenu ārkārtējā pieauguma samazinājuma pasākumu* *likumā*.

Pašvaldība viena gada laikā pēc atbalsta mājsaimniecībai piešķiršanas var lemt par nepamatoti izmaksātā atbalsta mājsaimniecībai atgūšanu. Pašvaldība pieņem lēmumu par nepamatoti izmaksātā atbalsta mājsaimniecībai atgūšanu, ja tā konstatē, ka attiecīgais atbalsts mājsaimniecībai ir nepamatoti izmaksāts iesniedzēja vainas dēļ, jo viņš sniedzis nepatiesu vai nepilnīgu informāciju vai nav paziņojis par pārmaiņām, kas varētu ietekmēt tiesības uz šo atbalstu vai tā apmēru. Ja iesniedzējs neatlīdzina pārmaksāto summu labprātīgi, lēmumu izpilda tiesu izpildītājs [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā, pamatojoties uz pašvaldības izpildrīkojumu.

# **Pašvaldības lēmuma apstrīdēšana un pārsūdzēšana**

Pašvaldības amatpersonas lēmumu vai faktisko rīcību par atbalstu mājsaimniecībai piešķiršanu vai atteikumu to piešķirt var ***apstrīdēt,*** iesniedzot augstākai amatpersonai pašvaldībā attiecīgu iesniegumu 30 dienu laikā ***pēc atbalsta mājsaimniecībai ieskaitīšanas kontā*** vai ***atteikuma piešķirt atbalstu mājsaimniecībai saņemšanas.***

Lēmumu par apstrīdēto administratīvo aktu vai faktisko rīcību var ***pārsūdzēt*** tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

Atteikuma gadījumā administratīvais akts stājas spēkā ar brīdi, kad tas paziņots adresātam[[10]](#footnote-10).

Veids, kādā administratīvo aktu paziņo adresātam — rakstveidā, mutvārdos vai citādi — , neietekmē tā stāšanos spēkā.

1. 7.1pants. Atbalsts mājsaimniecībām apkures izdevumu daļējai kompensēšanai, ja apkurei izmanto elektroenerģiju, koksnes granulas, koksnes briketes un malku. [↑](#footnote-ref-1)
2. Energoresursu cenu ārkārtēja pieauguma samazinājuma pasākumu likuma 7.1panta piektā daļa. [↑](#footnote-ref-2)
3. Energoresursu cenu ārkārtēja pieauguma samaziājuma pasākuma likuma 7.1panta deviņi prim daļa. [↑](#footnote-ref-3)
4. https://likumi.lv/ta/id/90221-civillikums-tresa-dala-lietu-tiesibas.876.pants. [↑](#footnote-ref-4)
5. Energoresursu cenu ārkārtēja pieauguma samazinājuma pasākuma likuma 7.1panta desmitā daļa. [↑](#footnote-ref-5)
6. Energoresursu cenu ārkārtēja pieauguma samazinājuma pasākuma likuma 7.1panta astotā daļa. [↑](#footnote-ref-6)
7. Energoresursu cenu ārkārtēja pieauguma samazinājuma pasākuma likuma 7.1panta astotā daļa un pārejas noteikumu 8.punkts. [↑](#footnote-ref-7)
8. Energoresursu cenu ārkārtēja pieauguma samazinājuma pasākuma likuma 7.1panta vienpadsmitā daļa. [↑](#footnote-ref-8)
9. Plašāka informācija par personas datu apstrādes aspektiem ir pieejama attiecīgās pašvaldības privātuma politikā. [↑](#footnote-ref-9)
10. Administratīvā procesa likuma 70.pants. Administratīvā akta paziņošana un spēkā esamība. [↑](#footnote-ref-10)